
 1.7.2014
 BG
 Официален вестник на Европейския съюз
 L 192/36
 РЕГЛАМЕНТ ЗА ИЗПЪЛНЕНИЕ (ЕС) No 723/2014 НА КОМИСИЯТА
 от 23 юни 2014 година
 за одобрение на несъществено изменение в спецификацията на название, вписано в регистъра на защитените наименования за произход и защитените географски указания [Nieheimer Käse (ЗГУ)]
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) No 1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни (1), и по-специално член 53, параграф 2, втора алинея от него,
 като има предвид, че:
 (1)
 В съответствие с член 53, параграф 1, първа алинея от Регламент (ЕС) No 1151/2012 Комисията разгледа заявлението на Германия за одобрение на изменение в спецификацията на защитеното географско указание „Nieheimer Käse“, регистрирано по силата на Регламент (ЕО) No 414/2010 на Комисията (2).
 (2)
 Целта на заявлението е да бъде изменена спецификацията, като се уточни процентният дял на подправката ким, която е само незадължителна съставка.
 (3)
 Комисията разгледа въпросното изменение и стигна до заключението, че то е обосновано. Тъй като изменението е несъществено по смисъла на член 53, параграф 2, трета алинея от Регламент (ЕС) No 1151/2012, Комисията може да го одобри, без да прибягва до процедурата, установена в членове 50—52 от посочения регламент,
 ПРИЕ НАСТОЯЩИЯ РЕГЛАМЕНТ:
 Член 1
 Спецификацията на защитеното географско указание „Nieheimer Käse“ се изменя в съответствие с приложението към настоящия регламент.
 Член 2
 Настоящият регламент влиза в сила на двадесетия ден след деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 23 юни 2014 година.
 За Комисията,
 от името на председателя,
 Dacian CIOLOȘ
 Член на Комисията
 (1) ОВ L 343, 14.12.2012 г., стр. 1.
 (2) ОВ L 119, 13.5.2010 г., стр. 3.
 ПРИЛОЖЕНИЕ
 Одобрява се следното изменение в спецификацията на защитеното географско указание „Nieheimer Käse“:
 Метод на производство:
 В изречението „После се добавят готварска сол (2,5—3,5 %) и по желание ким (0,01—0,03) и сместа се размесва, докато се получи равномерно разпределение“ поставеният в скоби текст „(0,01—0,03)“ след думата „ким“ следва да се замени с „(0,1—0,3 %)“.
 Обосновка:
 Заявителят, който е сдружение на производителите на въпросния продукт, твърди, че през 65-годишния период на производство на сиренето „Nieheimer Käse“ добавяното количество ким винаги е представлявало 0,1—0,3 %.
 Посочената в този смисъл стойност („0,01—0,03“) в резюмето, публикувано в Официален вестник на Европейския съюз, се дължи на редакторска грешка. Липсващият знак „%“ е бил добавен в публикацията в Deutsches Markenblatt от 23.9.2005 г. Допълнителните нули след десетичната запетая биха довели до това, че съответното добавено количество ким в продукта (само една до три десетохилядни от общото тегло) въобще не би могло да се усети.
 